
****

**G U V E R N U L R O M Â N I E I**

**ORDONANȚĂ DE URGENȚĂ**

**privind unele măsuri pentru elaborarea Planului Național de Redresare și Reziliență necesar României pentru accesarea de fonduri externe rambursabile și nerambursabile în cadrul Mecanismului de redresare și reziliență**

Întrucât România are un buget din fonduri externe rambursabile și nerambursabile estimat la 79,9 mld euro obținut în urma negocierilor care au avut loc la nivelul Consiliului Europei în perioada 17-21 iulie 2020, buget care urmează să fie supus procedurilor de aprobare ale Parlamentului European din care 30,4 mld euro sunt destinați instrumentului de finanțare „Mecanismul de redresare și reziliență” structurați sub formă de granturi 13,7 mld euro și sub formă de împrumuturi 16,6 mld euro.

Deoarece pentru politica de coeziune a fost agreat un buget de 28,2 mld euro în care sunt incluse fonduri pentru politica de coeziune (inclusiv fondurile alocate prin instrumentul REACT-EU), dezvoltare regională și pentru dezvoltarea resurselor umane iar pentru accesarea acestora în perioada de programare 2021-2027 este nevoie de elaborarea acordului de parteneriat și de negocierea și aprobarea programelor operaționale prin decizie a Comisiei Europene până la sfârșitul anului 2020.

Având în vedere că pentru politica agricolă sunt alocate fonduri în valoare de 19,38 mld euro din care pentru plăți directe în agricultură fondurile alocate sunt în valoare de 12,35 mld euro, pentru pescuit fondurile sunt în valoare de 0,163 mil euro, pentru dezvoltarea rurală sunt estimate fonduri în valoare de 6,2 mld euro iar pentru accesarea fondurilor începând cu anul 2021 este necesară elaborarea documentelor programatice care urmează a fi negociate și aprobate împreună cu Comisia Europeană până la sfârșitul anului 2020.

Deoarece pentru instrumentul de finanțare „Mecanismul de redresare și reziliență” este necesară elaborarea Planului Național de Redresare și Reziliență prin care urmează a fi stabilite domeniile prioritare de investiții ale României pentru ieșirea din criză, relansarea economică și creșterea capacității de reziliență a României care are fixat ca termen pentru elaborarea primului draft al planului național luna octombrie 2020 pentru ca mai apoi negocierile să se deruleze până în luna aprilie 2021 în vederea emiterii deciziei Comisiei Europene de aprobare a planului național.

Întrucât perioada de elaborarea a planului național de redresare și reziliență este relativ scurtă iar pentru aceasta este necesară implicarea de resurse umane specializate astfel încât planul național să poată fi elaborat la termenul asumat iar pentru proiectele de investiții este necesară actualizarea/elaborarea de urgență a documentațiilor tehnico-economice astfel încât să poată fi contractate și implementate până la termenul prevăzut în draftul de Regulament al Comisiei Europene respectiv până la data de 31.12.2022 să fie contractate 70% din valoarea granturilor și diferența până la data de 31.12.2023.

Având în vedere că Planul Național de Redresare și Reziliență este supus unor reguli de evaluare de către Comisia Europeană care includ: concordanța planului național cu recomandările specifice de țară din cadrul Semestrului European, contribuția măsurilor, respectiv a intervențiilor la tranziția verde și digitală, impactul economic și social asupra statului membru, potențialul de creștere economică și crearea de locuri de muncă, rezonabilitatea costurilor și a bugetului, guvernanța internă a planului național, iar ulterior planul național este implementat prin intermediul proiectelor, proces care presupune elaborarea în paralel a documentațiilor tehnico-economice necesare implementării acestora;

Deoarece elementele sus menționate vizează interesul public și strategic, sunt o prioritate a strategiei de guvernare și constituie o situație de urgență și extraordinară, a cărei reglementare nu poate fi amânată, pentru a nu genera întârzieri în implementarea viitoarelor programe operaționale cu impact asupra gradului de absorbție a fondurilor externe nerambursabile alocate României, se impune adoptarea de măsuri imediate pe calea ordonanței de urgență,

În temeiul art. 115 alin. (4) din Constituția României, republicată,

Guvernul României adoptă prezenta **ordonanță de urgență**.

**Art.1** (1) Planul Național de Redresare și Reziliență al României denumit în continuare PNRR este documentul strategic al României, aprobat potrivit procedurilor la nivel european, prin intermediul căruia se fundamentează prioritățile de reformă și domeniile de investiții la nivel național, cu respectarea prevederilor legale ale Regulamentelor Comisiei Europene, a căror sursă de finanțare o constituie fondurile alocate pentru România în cadrul „Mecanismului de redresare și reziliență” (MRR) și în completare surse alocate de la bugetul de stat, care are ca scop final asigurarea ameliorării stării economiei naționale după criza generată de CORONAVIRUS, creșterea economică și crearea de locuri de muncă necesare pentru incluziunea forței de muncă;

(2) PNRR are structura, domeniile de investiții, domeniile de reformă și alte componente stabilite în acord cu prevederile Regulamentelor Comisiei Europene și face obiectul procedurilor de negociere cu Comisia Europeană pentru aprobarea planului național în conformitate cu regulile europene;

(3) PNRR se avizează de către Guvernul României prin hotărâre înainte de a face obiectul negocierii cu Comisia Europeană. Prin avizarea PNRR Guvernul României acordă mandat Ministerului Fondurilor Europene denumit în continuare MFE pentru a desfășura procedurile de negociere în acord cu Regulamentele Comisiei Europene;

(4) Domeniile de investiții incluse în PNRR cuprind pe lângă elementele necesare prevăzute de Regulamentele Comisiei Europene și proiecte de investiții publice care se finanțează în cadrul PNRR care trebuie să respecte cumulativ următoarele condiții:

a) să fie proiecte mature cu un anumit grad de elaborare a documentațiilor tehnico-economice și să existe perspectiva de a fi contractate conform legii până la data de 31.12.2022;

b) să contribuie la ameliorarea stării economice a României și la creșterea capacității de reziliență a României;

c) să obțină avizul structurii de specialitate din cadrul Ministerului Fondurilor Europene prin care să se confirme eligibilitatea finanțării din MRR, contribuția la obiectivele ameliorare a stării economiei și de creștere a rezilienței;

d) să respecte condițiile prevăzute pentru finanțare în cadrul PNRR, inclusiv să existe perspectiva de încheiere a contractelor de achiziții publice până la data de 31.12.2022;

e) să respecte cerințele prevăzute de Regulamentele Comisiei Europene pentru facilitatea MRR;

f) să aibă un impact semnificativ pentru dezvoltarea economică a României și/sau după caz la nivelul Regiunilor de Dezvoltare ale României ori la nivelul autorităților locale;

**Art.2** **(1)** Pentru elaborarea documentațiilor tehnico-economice din bugetul de stat sau după caz din bugetul fondurilor externe nerambursabile, prin Ministerul Fondurilor Europene se alocă fonduri pentru pregătirea următoarelor categorii de proiecte:

a) Proiecte de infrastructură pentru sisteme de irigare/umectare a solului pentru combaterea riscului de secetă, combaterea eroziunii solului, drenare și desecare, protecție antigrindină, împăduriri precum și pentru alte proiecte de infrastructură în valoare de maxim 700.000.000 lei. Beneficiarii finali ai finanțării sunt Administrația Națională de Îmbunătățiri Funciare, Autoritatea pentru Administrarea Sistemului Naţional Antigrindină şi de Creştere a Precipitaţiilor și/sau Regia Națională a Pădurilor - ROMSILVA care au ca obiect de activitate infrastructura de îmbunătățiri funciare precum și administrarea pădurilor și fondului forestierdin România. Ministerul Fondurilor Europene alocă fondurile necesare pregătirii proiectelor pe bază de contracte de finanțare, încheiate cu beneficiarii finali de fonduri pentru pregătirea proiectelor, în funcție de valoarea estimată a proiectelor de investiții dar nu mai mult de 3% din valoarea estimată a acestora. Beneficiarii finali ai fondurilor pentru elaborarea documentațiilor tehnico-economice au obligația de a iniția toate măsurile necesare pentru a obține finanțare în cadrul PNRR cu respectarea procedurilor legale naționale și europene în domeniu și ulterior după încheierea acordurilor de finanțare să solicite la rambursare întreaga sumă alocată pentru pregătirea documentațiilor tehnico-economice;

b) Proiecte de infrastructură pentru mobilitate urbană, regenerare urbană, turism, ecologizare platforme industriale, înființare/reabilitare/modernizare campusuri școlare necesare învățământului dual, reabilitare/modernizare/extindere sisteme centralizate de producere și distribuție a energiei termice necesare populației în valoare de maxim 450.000.000 lei. Beneficiarii finali ai finanțării sunt autorități publice locale din municipii reședință de județ, municipii și orașe. Mecanismul de alocare a fondurilor, încheiere a contractelor de finanțare, monitorizare proiecte, raportare precum și orice alte măsuri este cel prevăzut de OUG 88/2020 privind instituirea unor măsuri, precum și acordarea unui sprijin financiar pentru pregătirea portofoliului de proiecte în domenii strategice considerate prioritare pentru perioada de programare 2021-2027, destinat finanțării prin Directia generala programe europene asistenta tehnica și Directia generala programe europene infrastructură mare. Beneficiarii finali ai fondurilor pentru elaborarea documentațiilor tehnico-economice au obligația de a iniția toate măsurile necesare pentru a obține finanțare în cadrul PNRR cu respectarea procedurilor legale naționale și europene în domeniu și ulterior după încheierea acordurilor de finanțare să solicite la rambursare întreaga sumă alocată pentru pregătirea documentațiilor tehnico-economice. Fondurile prevăzute pentru elaborarea documentațiilor tehnico-economice se repartizează pe regiuni de dezvoltare ale României prin utilizarea cheilor de repartizare prevăzute pentru Programul Operațional Regional;

c) Proiecte de infrastructură din domeniul sănătății publice pentru extinderea/reabilitarea/modernizarea clădirilor destinate spitalelor, inclusiv dacă este cazul înființarea de unități spitalicești noi precum și dotarea cu echipamente medicale, refuncționalizarea unităților spitalicești precum și pentru alte categorii de măsuri necesare creșterii rezilienței unităților medicale din domeniul oncologiei și bolilor cardio-vasculare în valoare de maxim 125.000.000 lei. Finanțarea documentațiilor tehnico-economice necesare unităților spitalicești noi se face cu avizul tehnic de specialitate al Ministerului Sănătății. Beneficiarii finali ai fondurilor destinate realizării documentațiilor tehnico-economice sunt Institutele de Sănătate din domeniul oncologic și al bolilor cardio-vasculare precum și unitățile sanitare cu activitate spitalicească în domeniul oncologic și al bolilor cardiovasculare. Pentru unitățile spitalicești noi beneficiarii sunt autoritățile publice locale. Ministerul Fondurilor Europene prin Directia generala programe europene asistenta tehnica încheie contracte de finanțare cu fiecare dintre beneficiarii finali, pe bază de apel de proiecte după principiul primul venit-primul servit, în funcție de valoarea estimată a proiectului de investiții publice dar nu mai mult de 3% din valoarea estimată a acestora. Beneficiarii finali ai fondurilor pentru elaborarea documentațiilor tehnico-economice au obligația de a iniția toate măsurile necesare pentru a obține finanțare în cadrul PNRR cu respectarea procedurilor legale naționale și europene în domeniu și ulterior după încheierea acordurilor de finanțare să solicite la rambursare întreaga sumă alocată pentru pregătirea documentațiilor tehnico-economice;

d) proiecte de infrastructură pentru cercetare în domeniul transferului tehnologic pentru extindere/reabilitare/modernizare clădiri, inclusiv clădiri noi, dotare cu echipamente/ utilaje/ dotări independente pentru Institute de Cercetare Dezvoltare din România în domeniul cercetării pe bază de transfer tehnologic din industria alimentară și agricultură precum și cele din domeniul ingineriei precum: mașini și motoare electrice, microelectronică, sudură și altele asemenea în calitate de beneficiari finali în valoare de maxim 125.000.000 lei. Ministerul Fondurilor Europene prin Directia generala programe europene asistenta tehnica încheie contracte de finanțare pe bază de apel de proiecte după principiul primul venit-primul servit, în funcție de valoarea estimată a proiectului de investiții publice dar nu mai mult de 3% din valoarea estimată a acestora. Beneficiarii finali ai fondurilor pentru elaborarea documentațiilor tehnico-economice au obligația de a iniția toate măsurile necesare pentru a obține finanțare în cadrul PNRR cu respectarea procedurilor legale naționale și europene în domeniu și ulterior după încheierea acordurilor de finanțare să solicite la rambursare întreaga sumă alocată pentru pregătirea documentațiilor tehnico-economice;

e) pentru proiecte de infrastructură de apă-canalizare ai căror beneficiari finali sunt operatorii de apă și canalizare pentru extinderea, modernizarea, reabilitarea rețelelor de apă și canalizare existente, inclusiv pentru localitățile pentru care numărul de gospodării este sub 2.000 pentru racordarea la rețeaua de canalizare cu condiția să accepte soluția tehnică de racordare prevăzută de legislația în vigoare pentru localitățile urbane sub 2.000 de gospodării, în limita valorii de maxim 250.000.000 lei. Ministerul Fondurilor Europene prin Directia generala programe europene asistenta tehnica încheie contracte de finanțare pe bază de apel de proiecte după principiul primul venit-primul servit, în funcție de valoarea estimată a proiectului de investiții publice dar nu mai mult de 3% din valoarea estimată a acestora. Beneficiarii finali ai fondurilor pentru elaborarea documentațiilor tehnico-economice au obligația de a iniția toate măsurile necesare pentru a obține finanțare în cadrul PNRR cu respectarea procedurilor legale naționale și europene în domeniu și ulterior după încheierea acordurilor de finanțare să solicite la rambursare întreaga sumă alocată pentru pregătirea documentațiilor tehnico-economice;

f) pentru proiecte de infrastructură edilitară: apă-canalizare, modernizare/extindere/reabilitare/dezvoltare de drumuri interioare ale localităților, mobilitate urbană în parteneriat cu localitățile urbane, regenerare urbană, sistem de iluminat public, sisteme centralizate de alimentare cu energie termică destinate localităților rurale limitrofe localităților urbane, în limita valorii de 250.000.000 lei. Ministerul Fondurilor Europene prin Directia generala programe europene asistenta tehnica încheie contracte de finanțare pe bază de apel de proiecte după principiul primul venit-primul servit, în funcție de valoarea estimată a proiectului de investiții publice dar nu mai mult de 3% din valoarea estimată a acestora. Beneficiarii finali ai fondurilor pentru elaborarea documentațiilor tehnico-economice au obligația de a iniția toate măsurile necesare pentru a obține finanțare în cadrul PNRR cu respectarea procedurilor legale naționale și europene în domeniu și ulterior după încheierea acordurilor de finanțare să solicite la rambursare întreaga sumă alocată pentru pregătirea documentațiilor tehnico-economice;

(2) Beneficiarii finali de fonduri pentru elaborarea de documentații tehnico-economice prevăzuți la alin.(1) au calitatea de autoritate contractantă și derulează procedurile de achiziție publică potrivit prevederilor legale în vigoare pentru încheierea contractelor de achiziție publică necesare elaborării documentațiilor tehnico-economice prevăzute anterior;

(3) Cheltuielile cu documentațiile tehnico-economice sunt cheltuieli eligibile în cadrul PNRR. Beneficiarii finali de fonduri prevăzuți la alin.(1) au obligația de a solicita la rambursare cheltuielile aferente elaborării documentațiilor tehnico-economice în cadrul PNRR. Fondurile reprezentând contravaloarea documentațiilor tehnico-economice rambursate se fac venit la bugetul de stat în condițiile legii;

(4) Ministerul Finanțelor Publice asigură creditele de angajament necesare pentru elaborarea documentațiilor tehnico-economice;

(5) Pentru efectuarea plăților aferente contractelor de achiziție publică de către beneficiarii finali Ministerul Finanțelor Publice prin legea bugetului de stat pentru anul 2021 și ulterior dacă este cazul pentru anul 2022 asigură creditele bugetare necesare în bugetul Ministerului Fondurilor Europene prin suplimentarea bugetului acestuia cu sumele menționate la alin.(1), lit.a)-f). Ministerul Fondurilor Europene, prin structurile de specialitate, efectuează plățile pe seama cererilor de plată și a cererilor de rambursare formulate de beneficiarii finali. Modelul cererilor de plată și/sau a cererilor de rambursare necesare pentru decontarea fondurilor în relația cu beneficiarii finali se aprobă prin ordin al ministrului fondurilor europene în termen de maxim 30 de zile de la intrarea în vigoare a prezentei ordonanțe de urgență;

(6) Beneficiarii finali de fonduri destinate pregătirii documentațiilor tehnico-economice prevăzute la alin.(1) au obligația de a aproba potrivit legii, documentațiile tehnico-economice care au fost elaborate precum și de a respecta prevederile Hotărârii Guvernului României nr. 907 din 29 noiembrie 2016 privind etapele de elaborare și conținutul-cadru al documentațiilor tehnico-economice aferente obiectivelor/proiectelor de investiții finanțate din fonduri publice;

**Art.3 (1)** Beneficiarii finali de fonduri care elaborează documentații tehnico-economice finanțate din fonduri de la bugetul de stat și/sau din fonduri externe nerambursabile înainte de încheierea contractelor/acordurilor de finanțare în cadrul PNRR, pot derula procedurile legale pentru încheierea contractelor de execuție lucrări, contractelor de asistență tehnică, contractelor de dirigenție de șantier precum și altor categorii de contracte necesare implementării proiectelor de investiții publice, cu clauză suspensivă de intrare în vigoare, după aprobarea documentațiilor tehnico-economice cu parcurgerea următoarelor etape:

**Etapa 1:** Beneficiarii finali ale căror proiecte urmează a se finanța din fondurile alocate prin intermediul PNRR derulează procedurile de achiziție publică în baza avizului de specialitate eliberat de structura de specialitate DG MMRR din cadrul Ministerului Fondurilor Europene. Avizul tehnic de specialitate se eliberează pentru fiecare proiect de infrastructura care urmează a se finanța din fondurile alocate prin PNRR în parte, în limita valorii totale prevăzute pentru fiecare domeniu de investiții după aprobarea potrivit procedurilor la nivel european a PNRR. Avizul tehnic de specialitate este valabil până la încheierea acordurilor/contractelor de finanțare potrivit prevederilor legale referitoare la mecanismul de implementare și finanțare al PNRR;

**Etapa 2:** Beneficiarii finali de fonduri din PNRR pot încheia contracte de achiziție publică indiferent de natura acestora, cu clauză suspensivă de intrare în vigoare condiționată de încheierea contractelor/acordurilor de finanțare pentru proiectele de infrastructură care urmează a se finanța din PNRR.

**Etapa 3:** Între beneficiarul final de fonduri PNRR și Ministerul Fondurilor Europene prin structura de specialitate DG MMRR se încheie contracte/acorduri de finanțare pentru categoriile de proiecte prevăzute la art.1, alin.(1) din prezenta ordonanță de urgență, numai după aprobarea PNRR potrivit procedurilor la nivel european;

**Etapa 4:** În baza contractelor/acordurilor de finanțare încheiate, ordonatorii principali de credite din bugetul cărora urmează a se efectua plăți de către beneficiarii finali ai PNRR potrivit contractelor de achiziție publică legal încheiate, prevăd în bugetele acestora creditele de angajament și creditele bugetare necesare implementării proiectelor de investiții publice finanțate din fondurile care urmează a fi alocate prin PNRR.

**Art.4** (1) Pentru sistemul de guvernanță al PNRR respectiv pentru elaborarea, negocierea, aprobarea, decontarea de cheltuieli, monitorizarea, monitorizarea reformelor precum și raportarea PNRR se înființează în cadrul Ministerului Fondurilor Europene o structură de specialitate cu un număr de 30 posturi cu denumirea: Direcția Generală Management Mecanism de Redresare și Reziliență denumită în continuare DG MMRR, care va avea ca și atribuții principale:

a) Emite avizul de specialitate către beneficiarii finali prevăzut la art.1, alin.(4), lit.c) din prezenta ordonanță de urgență după aprobarea PNRR potrivit procedurilor europene;

b) Elaborează PNRR în conformitate cu structura, prevederile și cerințele Regulamentelor Comisiei Europene;

c) Negociază PNRR în relația cu Comisia și adoptă măsurile necesare cu respectarea prevederilor legislației naționale și a Regulamentelor Comisiei Europene pentru emiterea deciziei de aprobare a planului național;

d) Realizează activitățile de monitorizare a PNRR în conformitate cu prevederile legislației naționale și a Regulamentelor Comisiei Europene;

e) asigură decontarea cheltuielilor efectuate de beneficiarii finali pentru implementarea reformelor și a proiectelor de infrastructură finanțate din fondurile alocate PNRR, de la Comisia Europeană cu respectarea prevederilor din legislația națională și a Regulamentelor Comisiei Europene;

f) elaborează și supune aprobării mecanismul de implementare și mecanismul financiar al PNRR;

g) asigură gestionarea fondurilor alocate României prin PNRR pe seama prefinanțării cu respectarea legislației naționale și a Regulamentelor Comisiei Europene;

h) Realizează activitățile de raportare a PNRR în conformitate cu normele europene în domeniu și întocmește rapoartele intermediare de progres pentru decontarea fondurilor alocate României în cadrul PNRR;

i) Monitorizează și raportează partea de reformă asumată de România prin intermediul PNRR;

j) elaborează și aprobă în condițiile legii metodologia pentru realizarea pistelor de audit astfel încât să se poată exercita controlul ex-ante asupra procedurilor și contractelor implementate de beneficiarii finali ai PNRR;

k) Asigurarea decontării fondurilor din PNRR în relația cu Comisia Europeană în conformitate cu procedurile legale stabilite prin Regulamentele Comisiei;

l) îndeplinește orice alte atribuții pentru elaborarea, negocierea, aprobarea, monitorizarea, monitorizarea reformelor, decontarea de cheltuieli precum și pentru orice alte activități care sunt necesare pentru implementarea PNRR;

(2) Numărul de posturi aprobat potrivit prevederilor prezentei ordonanțe de urgență pentru DG MMRR poate fi modificat prin hotărâre a Guvernului României odată cu aprobarea în condițiile legii a eventualelor măsuri de reorganizare, număr de posturi și structura de personal pentru Ministerul Fondurilor Europene;

(3) Personalul angajat ale Direcției Generale Management Mecanism de Redresare și Reziliență are statut de personal contractual angajat pe bază de contract individual de muncă, pe o perioadă determinată de cinci ani. Contractul individual de muncă al personalului din cadrul DG MMRR se poate reînnoi o singură dată, la cerere, pentru o perioadă de încă cinci ani numai condiționat de obținerea unor performanțe deosebite în activitatea desfășurată de acesta în gestionarea PNRR;

(4) Salarizarea personalul contractual angajat în cadrul DG MMRR se asimilează cu cel al funcționarilor publici care desfășoară activități cu proiecte/programe operaționale finanțate din fonduri externe nerambursabile, în funcție de vechimea în muncă și/sau în funcție de specialitatea studiilor precum și în funcție de nivelul studiilor absolvite;

(5) Personalul angajat în cadrul DG MMRR beneficiază de un spor de complexitate pentru activitate desfășurată în cadrul PNRR în procent de 100% din salariul de bază pe perioada în care desfășoară activitate în cadrul PNRR. Funcționarii publici precum și personalul cu statut de personal contractual care desfășoară activitate în cadrul PNRR nu pot beneficia concomitent de sporul prevăzut de lege pentru activitate desfășurată în cadrul autorităților de management/organismelor intermediare sau în cadrul altor entități care implementează proiecte cu finanțare din fonduri externe nerambursabile;

(7) Funcționarii publici cu expertiză în domeniul fondurilor externe nerambursabile pot opta pentru a desfășura activitate în cadrul PNRR, prin transfer la cerere în condițiile legii. Raporturile de serviciu ale funcționarilor publici pe perioada în care desfășoară activități în cadrul DG MMRR sunt suspendate de drept;

(8) Personalul contractual încadrat la DG MMRR este angajat pe bază de interviu susținut în fața unei comisii numită prin ordin al ministrului fondurilor europene. Procedura de desfășurare a interviului, comisia de concurs, condițiile de participare la interviu precum și alte măsuri necesare pentru desfășurarea interviului se aprobă prin ordin al ministrului fondurilor europene în termen de maxim 30 de zile de la data intrării în vigoare a prezentei ordonanțe de urgență;

(7) Până la organizarea procedurilor legale pentru încheierea contractelor individuale de muncă ale personalului din cadrul DG MMRR PNRR, funcționarilor publici din cadrul aparatului propriu al Ministerului Fondurilor Europene li se pot delega temporar, la cerere, atribuții care privesc procesul de elaborare al PNRR prin ordin al ministrului fondurilor europene;

**Art.5** (1) Personalul din cadrul ministerelor de resort care gestionează împreună cu Ministerul Fondurilor Europene domenii de investiții și/sau după caz planuri de reformă, implicat în procesul de elaborare, negociere și aprobare al PNRR se stabilește prin decizie a Primului Ministru la propunerea ministrului de resort și nu poate depăși un număr de maxim cinci membri pentru fiecare domeniu de investiții și/sau după caz plan de reformă;

(2) Personalul din cadrul ministerelor de resort implicat în procesul de elaborare al PNRR beneficiază de un spor de complexitate pentru activitate desfășurată în gestionarea PNRR în procent de 100% din salariul de bază pe perioada în care participă la procesul de elaborare al PNRR. Pe perioada în care participă la elaborarea, negocierea, aprobarea PNRR personalul din cadrul ministerelor de resort nu poate beneficia concomitent de sporul prevăzut de lege pentru activități desfășurate în cadrul autorităților de management/organismelor intermediare precum și în cadrul entități care desfășoară activitate cu proiecte finanțate din fonduri externe nerambursabile;

(3) Salarizarea personalul angajat în cadrul unităților de implementare ale ministerelor de resort se asimilează cu cel al funcționarilor publici care desfășoară activități cu proiecte/programe operaționale finanțate din fonduri externe nerambursabile, în funcție de vechimea în muncă și/sau în funcție de specialitatea studiilor precum și în funcție de nivelul studiilor absolvite;

(4) La nivelul ministerelor de resort se organizează prin ordin al ministrului de resort unitatea de monitorizare, raportare, aprobare și validare a proiectelor care fac obiectul finanțării din fonduri alocate în cadrul PNRR. Unitățile de monitorizare,raportare și validare exercită următoarele atribuții principale:

a) monitorizează proiectele de investiții/reforme care fac obiectul finanțării din fonduri alocate din cadrul PNRR;

b) elaborează, întocmește și aprobă rapoartele de implementare a proiectelor de investiții/reformelor astfel cum acestea sunt reglementate prin mecanismul de implementare și mecanismul financiar al PNRR;

c) validează rapoartele de implementare ale proiectelor de investiții/reformelor de la nivelul beneficiarilor care implementează proiecte cu finanțare din PNRR;

d) îndeplinește orice alte atribuții necesare pentru a asigura implementarea proiectelor de investiții/reforme care fac obiectul finanțării din PNRR;

(5) Personalul din cadrul ministerelor de resort implicat activități de monitorizare, raportare, aprobare și validare beneficiază de un spor de complexitate pentru activitate desfășurată în gestionarea proiectelor cu finanțare din PNRR în procent de 100% din salariul de bază pe perioada în care participă la activități de monitorizare, raportare, aprobare și validare a proiectelor de investiții/reformă. Pe perioada în care participă la activități de monitorizare, raportare, aprobare și validare a proiectelor de investiții/reformă personalul din cadrul ministerelor de resort nu poate beneficia concomitent de sporul prevăzut de lege pentru activități desfășurate în cadrul autorităților de management/organismelor intermediare precum și în cadrul entități care desfășoară activitate cu proiecte finanțate din fonduri externe nerambursabile;

(6) Salarizarea personalul angajat în cadrul unităților de monitorizare, raportare, aprobare și validare ale ministerelor de resort se asimilează cu cel al funcționarilor publici care desfășoară activități cu proiecte/programe operaționale finanțate din fonduri externe nerambursabile, în funcție de vechimea în muncă și/sau în funcție de specialitatea studiilor precum și în funcție de nivelul studiilor absolvite;

**Art.6 (1)** Beneficiarii finali de fonduri din PNRR își constituie unități de implementare pentru fiecare proiect de infrastructură prin decizie a conducătorului unității în cadrul căreia funcționează unitatea de implementare începând cu data la care se elaborează documentațiile tehnico-economice necesare proiectelor de infrastructură. Dimensionarea personalului necesar gestionării proiectelor de infrastructură are loc în funcție de evoluția etapelor de implementare ale acestora cu respectarea principiilor de gestionare eficientă a resurselor;

(2) Personalul care desfășoară activități în cadrul unităților de implementare a proiectelor de infrastructură finanțate din fonduri PNRR beneficiază de un spor de maxim 75% din salariul de bază al acestuia pe perioada în care este implicat în activități de implementare a proiectelor de infrastructură finanțate din fonduri PNRR. Personalul din cadrul unităților de implementare a proiectelor de infrastructură nu poate beneficia concomitent de sporul prevăzut de lege pentru desfășurarea de activități în cadrul autorităților de management/programelor operaționale precum și în cadrul altor entități care implementează proiecte cu finanțare din fonduri externe nerambursabile;

(3) Beneficiarii finali de fonduri pot încadra personal în cadrul unităților de implementare prin proceduri specifice, inclusiv pe bază de interviu, aprobate de conducătorul unității în cadrul căreia funcționează unitatea de implementare. Procedurile specifice de angajare, comisiile de concurs, condițiile specifice de participare la concurs precum și orice alte măsuri necesare pentru desfășurarea procedurilor se aprobă prin decizie a conducătorului beneficiarului final;

(4) Pentru activitățile care privesc desfășurarea procedurilor de achiziție publică necesare implementării proiectelor de infrastructură finanțate din fonduri PNRR beneficiarii finali ai proiectelor pot angaja experți în afara organigramei cu aprobarea structurilor de conducere de la nivelul beneficiarilor finali și în limita fondului de salarii aprobat potrivit legii;

**Art.7** La emiterea autorizațiilor de construire în baza Legii nr.50/1991 privind autorizarea executării lucrărilor de construcții republicată cu modificările și completările ulterioare pentru proiectele cu finanțare din fonduri externe nerambursabile, solicitanții autorizațiilor de construire au obligația de a prezenta dovada exproprierii terenurilor și/sau după caz construcțiilor, fără a mai fi necesară prezentarea dovezilor pentru plata contravalorii exproprierilor în condițiile prevăzute de lege. Solicitanții autorizațiilor de construire au obligația plății despăgubirilor potrivit legislației în vigoare cu asigurarea corespunzătoare a surselor de finanțare.

**Art.8 (1)** Ministerele de resort/autoritățile publice locale pot aloca fonduri din bugele locale pentru elaborarea documentațiilor tehnico-economice prevăzute de lege, aferente proiectelor de investiții/reformă care sunt eligibile pentru finanțare din fonduri alocate în cadrul PNRR;

(2) Pentru a face dovada eligibilității finanțării proiectelor de investiții/reformă ministerele de resort/autoritățile publice locale sunt obligate să obțină avizul tehnic de specialitate prevăzut la art.4, alin.(1), lit.a din prezenta ordonanță de urgență;

**Art.9** Ministerul Fondurilor Europene în parteneriat cu Serviciul Român de Telecomunicații Speciale vor dezvolta un sistem informatic de management al PNRR până la data de 01.04.2021 care va dispune de următoarele funcții principale:

1. Funcție modulară – front office – MFE/back office – UIP;
2. Funcție de arhivare electronică pentru auditul/controlul ex-post al proiectelor de investiții/reforme;

**Art.10** Mecanismul de implementare instituțional și financiar al MRR - PNRR va fi reglementat separat prin acte normative specifice în termen de maxim 30 de zile după aprobarea PNRR potrivit procedurilor la nivel european.

**PRIM MINISTRU**

**LUDOVIC ORBAN**